SKRIFTLIG FORESPØRGSEL E-1253/02

af Charles Tannock (PPE-DE) til Kommissionen

(6. maj 2002)

Om: Regler for tildeling af statsstøtte med særlig henvisning til Mecklenburger Metallguss

Den britiske virksomhed Stone Manganese Maríne, der på sit område er en af de førende virksomheder i verden, har fremstillet propeller til skibene Queen Mary, Queen Elizabeth og QE2 og til mange af den britiske flådes mest kendte hangarskibe og slagskibe. Virksomheden står i begreb med at afskedige de fleste af sine ansatte, fordi den har måttet sande, at dens bud konstant underbydes af den tyske virksomhed Mecklenburger Metallguss, der er i de seneste tre år godt hjulpet af direkte støtte godkendt af Kommissionen er blevet omdannet fra at være et levn fra den østtyske kommunisme, der måtte kæmpe for at overleve, til at være verdens største producent af skibspropeller.

Under visse omstændigheder er det tilladt at yde støtte i henhold til reglerne for statsstøtte. Endvidere har kommissær Monti opnået et imponerende ry for at handle forskelsløst med hensyn til ydelse af statsstøtte. Mener Kommissionen på trods heraf, at det er hensigtsmæssigt at tillade støtte, der giver en ellers kæmpende virksomhed mulighed for at udslette sine største konkurrenter ved at underbyde deres bud med op til 20 %? Er der i benægtende fald mulighed for at sænke støtteniveauet for at sikre, at statsstøtte, selv

når den er godkendt af Kommissionen, styrker snarere end svækker konkurrencen i EU? Kan Kommissionen navnlig oplyse, om reglerne er tilstrækkelig fleksible til at tillade, at der gøres indsigelse mere end to måneder efter, at Kommissionen har truffet afgørelse om lovligheden af en bestemt statsstøtte, i tilfælde hvor der er sket en markant ændring i omstændighederne for enten statsstøttemodtageren eller en konkurrent?

Er Kommissionen slutteligt sikker på, at den støtte, der ydes til Mecklenburger Metallguss, ikke overstiger det beløb, som den har godkendt, og hvor stor er dens diskretionsmargen med hensyn til det præcise statsstøttebeløb, der kan tillades på et bestemt tidspunkt?

Svar afgivet på Kommissionens vegne af Mario Monti

(20. juni 2002)

I henhold til de gældende regler for statsstøtte kan medlemsstaterne tildele støtte til at redde eller omstrukturere virksomheder i vanskeligheder, hvis de overholder strenge pålæg. Kommissionen går ved sin bedømmelse af støttens forenelighed ud fra Fællesskabets retningslinjer for statsstøtte til redning og omstrukturering af firmaer i vanskeligheder fra 1999. Alle tildelinger af statsstøtte til sådanne virksomheder gennemgås nøje af Kommissionen på grundlag af retningslinjerne.

Grunden til at tillade støtte til omstrukturering af virksomheder i vanskeligheder er at gøre dem i stand til at genoprette deres langsigtede levedygtighed, så de kan konkurrere på markedet uden yderligere statsintervention. Det var også hensigten med omstruktureringen af Mecklenburger Metallguss. Samtidig må statsstøtten ikke skabe konkurrencefordrejning på markedet, og Kommissionen kræver, at virksomheden til gengæld for at modtage støtten, reducerer sin kapacitet. Omstruktureringen af Mecklenburger Metallguss blev på det pågældende tidspunkt ikke anset for at bevirke urimelig konkurrencefordrejning. Mecklenburger Metallguss reducerede desuden sin kapacitet inden for almindelige støbejernsprodukter med 40 %.

For så vidt angår Deres spørgsmål om at ændre Kommissionens afgørelse, forholder det sig således, at Kommissionen på eget initiativ kan ophæve sin afgørelse, hvis den byggede på urigtige oplysninger, som blev forelagt under proceduren og var en afgørende faktor i sagen. Kommissionens afgørelse kan også indklages for Retten i Første Instans af en interesseret part inden for to måneder efter foranstaltningens bekendtgørelse.

I henhold til retningslinjerne skal støtten være begrænset til det mindst mulige beløb, der er nødvendigt for omstruktureringsplanens gennemførelse. Den skal også være tidsbegrænset til omstruktureringsperioden og være øremærket til foranstaltninger, der er fastlagt i omstruktureringsplanen. Ved vurderingen af støtten skal Kommissionen sikre, at disse kriterier er opfyldt. Kommissionen er ikke i besiddelse af nogen oplysninger, som viser, at Mecklenburger Metallguss har modtaget nogen anden støtte end de 13,75 mio. DEM, som blev godkendt i afgørelsen af 1999 og en del af den støtte, der blev tildelt Dieselmotorenwerk Rostock GmbH, hvoraf en del også blev godkendt i 1999(1).

(1) 1999/600/EF: Kommissionens beslutning af 21. april 1999 om Forbundsrepublikken Tysklands statsstøtte til Dieselmotorenwerk Rostock GmbH EFT L 232 af 4.9.1999.